
Fő tevékenység:


· nyelviskola meglátogatása, az osztrák nyelviskola-rendszer tanulmányozása
· logisztikai cég meglátogatása, a munkahelyen tapasztalat-gyűjtés
· hotel-látogatás, az osztrák turisztikai, - és szálloda ipar kínálat megismerése
· óvoda-látogatás, tapasztalatgyűjtés egy lakótelepi óvodában





A kapcsolattartó neve:	Konrad Podolinski

Első nap 2026. március 22. vasárnap
A Regia Jet járatával vonattal utaztunk Budapestről Bécs Hauptbahnhof-ra, majd tömegközlekedéssel jutottunk el önállóan a szállásunkra, mely Bécs X. kerületében a Knöllgasse-ban található apartmanházban volt.

Második nap 2026. március 23. hétfő
Bécsi látogatásunk első munkanapján a Vedunia Nyelviskolába látogattunk el. A nyelviskola egy egyetemi negyedben helyezkedik el, ahol elsősorban 3. országbeli fiatalok, fiatal felnőttek tanulják a német nyelvet 3-8 fős kis csoportokban. A nyelviskolában barátságos fogadtatásban volt részünk, és részletes tájékoztatást kaptunk az iskola működéséről, tanulóiról, munkatársairól és természetesen a tanítási módszereikről.
Többnyire a „nulláról” igyekeznek elsajátíttatni a tanulókkal a német nyelvet a mindennapi élethez, a munkához és a továbbtanuláshoz. Folyamatos támogatás mellett lépésről lépésre kísérik végig a tanulóikat a cáljaik eléréséig.
A1, A2 és B1 ÖIF integrációs tanfolyamokat biztosítanak a külföldiek tartózkodási engedélyhez. A kormányzati döntéseknek megfelelően részt vesznek abban a folyamatban, mely a külföldi munkavállalók minél hatékonyabb beilleszkedését segítik elő Ausztriában. Betekintést nyertünk a konkrét oktatási folyamatokba is. Megtapasztaltuk, milyen tanítási módszereket használnak a különböző országokból, különböző kultúrkörből érkező,-különböző képességű nyelvtanulók hatékony nyelvoktatása érdekében. A2, B1 és B2 nyelvvizsga-felkészítést és nyelvvizsgáztatást is végez az iskola.
Egyénileg, célzottan és gyakorlatiasan készítenek fel az ÖIF integrációs vagy az ÖSD vizsgára.
Világos struktúrával, modern gyakorlóanyagokkal és realisztikus vizsgaszimulációkkal jelentősen képesek növelni a siker esélyeit.
Szakmai nyelvtanfolyamokat is kínálnak külföldieknek az ausztriai munkához, kifejezetten a bécsi és környékbeli munkaerőpiacraB2–C1 szintű kurzusaik a tanuláshoz és a karrierfejlesztéshez, szakirányú kurzusaik B2 vagy magasabb szintű német nyelvtudással rendelkezőknek szólnak, akik kifejezetten szakmai és karriercélokra szeretnék tovább fejleszteni nyelvi készségeiket. A hangsúly a szakmai kommunikáción és a realisztikus szakmai helyzeteken van magas szinten.

Szakterületek:
· Ápolás és egészségügy
· Orvosi szakmák
· Oktatási szakmák
· Turizmus és vendéglátás
· Kereskedelmi szakmák
Német kurzusaik célja, hogy erősítsék és fejlesszék a nyelvtanulók kommunikációs készségeit, hogy felkészültek legyenek mind a munkára, mind a mindennapi életre.
Harmadik nap 2026. március 24. kedd
Szakmai programunk keretében ellátogattunk a Die Tafel Österreich bécsi központjába (Großes TafelHaus). Megismertük az élelmiszermentés teljes láncolatát: a felesleges árut áruházakból, gazdáktól és magánszemélyektől gyűjtik be, majd minőségbiztosítás után juttatják el a rászorulókhoz. Betekintést kaptunk az intézmény HR-modelljébe (320 munkatárs, 460 önkéntes), amely évi 560 000 ember ellátását teszi lehetővé. Az adományokat 190 szociális partnerhez – köztük gyermekotthonokba, hajléktalan- és menekültellátó központokba – szállítják, szoros EU-s nemzetközi kapcsolatok mellett. Megfigyeltük a fenntartható városi logisztikát szolgáló 800 m²-es raktárkapacitást és az elektromos járműparkot.
Pedagógiai reflexió és módszertani tanulságok:
A látott jó gyakorlatok közvetlenül beépíthetők a szakirányú oktatásba és az iskolai logisztikai témanapba:
· Zöld logisztika: Az elektromos járműves beszállítás tökéletes esettanulmány a rövid ellátási láncok működésére.
· Raktárgazdálkodás: A hűtőházi kapacitás kiváló gyakorlati példát ad a FIFO-elv, a Cross-Docking és a Frischware kezelésének oktatásához.
· Flottamenedzsment: A komplex humánerőforrás és a 190 célpontra történő kiszállítás rávilágít az útvonaltervezés optimalizálására.
A helyi tömegközlekedés igénybevétele gyakorlati tapasztalatot nyújtott a városi vonalhálózatok hatékony összehangoltságáról. A megszerzett ismeretek nagymértékben támogatják a modern raktározási rendszerek és az ellátásilánc - menedzsment oktatásmódszertanát.

Negyedik nap 2026. március 25. szerda
Városnézés, Walking Tour a City-ben. Bécs belvárosának nevezetességeit tekintettük meg egy 2 és fél órás gyalogos, angol nyelvű idegenvezetés során. Az idegenvezetőnkkel tartalmas beszélgetést folytattunk Bécs és Budapest közös „vonásairól”.

Csodás élmény volt!

Ötödik nap 2026. március 26. csütörtök

Szakmai program részeként ellátogattunk a Leonardo Hotelbe. 8 ilyen hotel van csak Ausztriában, összesen 305 db szerte a világban. Amit megtudtunk a szállodamenedzsertől, hogy ez egy buisness hotel, elsősorban üzletemberek számára. Összesen 300 szoba van, van reggeliző szoba és kis konferencia terem is.

A szállodamenedzserrel beszélgettünk. A fogadtatás nagyon kedves volt, a szálloda gyönyörű. Amit hiányoltunk, hogy nem vezettek körbe minket. Váltottunk néhány szót magáról a hotelról, illetve a beszélgetésünk központi témája az Erasmus+ gyakorlati lehetőség volt.

A vendégek fele német, másik fele a világ minden tájáról érkezik. A szálloda alkalmazottai közül mindenki beszél angolul. Fogadnak „Erasmus-os” diákokat, kapcsolattartón keresztül. Jellemzően 2 hetet dolgoznak a hotelben az „Erasmus-os” diákok, jellemzően napi 6-7 órát. Az a cél, hogy a tanulókat teljesen felkészítsék a szakma minden területén. 3 részleg van: reggeli és bár, recepció, szobaszervíz. Változatos feladatok vannak. Fontos a hotel számára, hogy a náluk tanuló diákok megkapják azt a képzést, amire a szakmaterületen szükségük van, hozzájárulva ezzel a sikeres vizsgájukhoz.

Hatodik nap 2026. március 27. péntek

Szakmai programunk keretében ellátogattunk az U1-es metróvonal mentén található, lakótelepi környezetben működő kéttannyelvű evangélikus óvodába, ahol részletes intézményi bejáráson vettünk részt. A látogatás során átfogó képet kaptunk az óvoda szervezeti felépítéséről, működési rendjéről, valamint a mindennapi nevelési gyakorlatukról. Megismerkedtünk az intézmény által alkalmazott pedagógiai módszerekkel és a multikulturális környezetben folyó nevelőmunkáról. Példaértékűnek találtuk az intézmény nyitott, befogadó szemléletét, valamint azt, hogy a nevelési folyamatban tudatosan építenek a gyermekek aktív tapasztalatszerzésére és a közösségi együttélés fejlesztésére. Az itt szerzett tapasztalatok több területen is hasznosíthatók az oktatási ágazat osztályainál.

A nap során (beleértve a teljes Bécsben töltött szakmai hetünket) tömegközlekedéssel közlekedtünk, amely jó lehetőséget nyújtott a helyi közlekedési rendszer működésének közvetlen megfigyelésére. Betekintést nyertünk a közlekedési szabályok alkalmazásába, a járatok szervezésébe és azok összehangolt működésébe. Megfigyelhettük, hogyan kapcsolódnak egymáshoz a különböző közlekedési vonalak, elősegítve ezzel a hatékony és folyamatos utazást. A tapasztalatok hozzájárultak a helyi infrastruktúra és a mindennapi élet működésének mélyebb megértéséhez.
Délután ellátogattunk a lakótelepen található bevásárlóközpontba, ahol lehetőségünk nyílt a helyi vásárlási szokások és mindennapi élethelyzetek megfigyelésére. A vásárlás során személyesen is megtapasztaltuk az üzletek működését, a szolgáltatások elérhetőségét és a mindennapi ügyintézés gyakorlatát. A közös vásárlás hozzájárult a helyi életmód és infrastruktúra jobb megismeréséhez, valamint a mindennapi kommunikációs helyzetek gyakorlásához is.

Hetedik nap 2026. március 28. szombat
A Regia Jet járatával utaztunk vonattal Bécs Hauptbahnhof-ról Budapestre
